Veiligheid hier nodig | Netwerk24
Veiligheid hier nodig
Etlike dae nadat die mediese fakulteit van die Universiteit van die Vrystaat vir ’n paar dae die opleiding van sy studente by die Pelonomi-hospitaal in Bloemfontein gestaak het, word die opleiding weer hervat.
Dit kom nadat twee vroulike dokters in een week by dié hospitaal aangeval is.
Ná gesprekke met die gesondheidsdepartement het die UV weer ingestem dat studente daarheen terugkeer. Die universiteit is tevrede met die veiligheidsingrypings wat in plek gestel is en die situasie sal gemonitor word.
In die eerste geval is ’n 24-jarige dokter verlede Dinsdagaand (04/06) byna deur ’n man in die hospitaal verkrag. Nog ’n vroulike dokter is glo Saterdag (08/06) in die vroeë oggendure deur drie gewapende mans in die parkeerterrein van die hospitaal aangeval en van haar selfoon beroof.
Sowat ses jaar gelede het ek, mede-klasmaats en meisies wat saam met my in die koshuis was, ook praktiese ure by dié hospitaal gedoen. Só iets kon met enigeen van ons gebeur het.
My gedagtes gaan uit aan al die personeel wat in vrees moet leef oor wanneer daar weer ’n voorval gaan plaasvind. Mag ernstige veiligheidsmaatreëls in plek gestel word sodat personeel hul werk in vrede kan doen. Niemand moet onveilig by die werk voel nie.